ועדת המשנה לקידום הבטיחות בדרכים, כנסת 24, פרוטוקול מספר 4, 2022-05-24 10:00

בועז טופורובסקי: אני פותח את ישיבת ועדת המשנה לקידום הבטיחות בדרכים.

בועז טופורובסקי: היום ה-24 במאי 2022, כ"ג אייר התשפ"ב.

בועז טופורובסקי: על סדר היום התנהגות שליחים במרחב העירוני.

בועז טופורובסקי: לא צריך לפרט יותר מדי.

בועז טופורובסקי: אני מניח שכל מי שנוסע בעיר או בישוב שיש בו שליחים מכל החברות השונות, רואה את כמות השליחים שנוסעים על הכבישים כאשר לפעמים הם נוסעים על המדרכות.

בועז טופורובסקי: הנושא של השליחים הוא נושא חשוב.

בועז טופורובסקי: אנחנו כמובן לא באים לערער עליו, אנחנו לא באים לפגוע בצורה כזו או אחרת בשליחים, להיפך.

בועז טופורובסקי: אנחנו חושבים שהנגישות של הרבה עסקים שמוכרים מזון או מוכרים כל מיני דברים אחרים ולא רק מזון, הנגישות לבית זה דבר שהוועדה הזאת מברכת עליה ומקדמת אותה.

בועז טופורובסקי: אנחנו חושבים שצריך לקדם את הטכנולוגיה ואת כל מה שגורם לחיים להיות טובים יותר ונגישים יותר.

בועז טופורובסקי: עם זאת, אנחנו חייבים לשמור כל הזמן על בטיחות, גם של השליחים וגם של האנשים שסביבם – אם אלה המכוניות, הולכי הרגל, אנשים שמשתמשים בדרכים - ואני יודע שחלק מהרצון של הממשלה וחלק מהרצון, חלק מהתכנית וחלק גדול מהתקצוב של נושא הדרכים מדבר על הפרדה בין הולכי הרגל לנושא המיקרו מוביליטי, נקרא לזה כך, ברכבי 4 גלגלים.

בועז טופורובסקי: התפקיד שלנו הוא לעשות את המקסימום כדי שאנשים לא ייפגעו סתם בדרכים, לא ייפצעו, לא ייהרגו ושיוכלו להשתמש בבטחה בדרכים השונות.

בועז טופורובסקי: מתחילת השנה עד נכון לאתמול נהרגו 140 אנשים בתאונות דרכים כלליות.

בועז טופורובסקי: זה נתון מזעזע.

בועז טופורובסקי: איום ונורא.

בועז טופורובסקי: אני מזכיר לכם את מה שאנחנו הזמן אומרים - מוות בדרכים הוא מוות מיותר ללא תכלית ואנחנו צריכים לשים לו סוף.

בועז טופורובסקי: כאמור, נכון לאתמול, מתחילת השנה, נהרגו 140 אנשים בתאונות דרכים וזה מוות מיותר.

בועז טופורובסקי: מתחילת השנה נהרגו 25 רוכבי אופנוע ו-4 רוכבי מיקרו מוביליטי, נקרא לזה כך.

בועז טופורובסקי: 86 רוכבי אופנועים וקטנועים נהרגו בדרכים בשנת 2021.

בועז טופורובסקי: בשנת 2020 נהרגו 66 אנשים.

בועז טופורובסקי: אנחנו רואים שככל שהפקקים קשים יותר, יותר ויותר אנשים משתמשים בדו-גלגלי, בין אם אלה קטנועים או בין אם אלה אופניים חשמליים או קורקינטים וכולי.

בועז טופורובסקי: אני לא חושב שהתפקיד שלנו, חלילה, הוא לבוא ולצמצם את זה.

בועז טופורובסקי: להפך.

בועז טופורובסקי: זאת המציאות.

בועז טופורובסקי: אנחנו גם מעודדים את זה בהרבה מאוד מובנים.

בועז טופורובסקי: אני רוצה לדעת כאן בוועדה איך אנחנו עושים את המקסימום כדי לוודא שרוכבי המיקרו מוביליטי מקבלים כמה שיותר היצע דרכים בטוח, שמשתמשים בדרכים בצורה בטוחה, שהם יודעים את החוקים ושהם פועלים בצורה שמסכנת במינימום אותם ואת הסובבים סביבם.

בועז טופורובסקי: אנחנו לוחות זמנים יותר קצרים ואני מבין שיש לנו זמן עד שעה 11:00.

בועז טופורובסקי: לכן אני עובר ישר לדוברים ומשם מתקדם.

בועז טופורובסקי: נתחיל מאור ירוק, בבקשה.

עוז דרור: בוקר טוב לכולם.

עוז דרור: בוקר טוב לך אדוני היושב ראש.

עוז דרור: אני רוצה להודות לך על העלאת הנושא והעיסוק בו.

עוז דרור: זה נושא חשוב ויחסית חדש.

עוז דרור: מעבר לכך אני רוצה גם להודות לך על התרומה שלך לבטיחות בדרכים.

עוז דרור: הנושא עולה כל פעם.

עוז דרור: הדברים לא מובנים מאליהם אבל הנושא עולה כל הזמן במציאות כזו או אחרת.

עוז דרור: אתה עוסק בנושא הזה ועל כך אני רוצה לשבח אותך ולהודות לך.

בועז טופורובסקי: אני גם רוצה לברך את אור ירוק, גם את מקים הארגון ועכשיו יושב ראש הרלב"ד, את המנכ"ל הנוכחי שכבר עבר את ועדת האיתור ומועמד להיות מנכ"ל הרלב"ד.

בועז טופורובסקי: זה בהחלט מבורך ומראה על עבודה מקצועית ועניינית.

עוז דרור: בסופו של דבר המדינה תרוויח מהעניין הזה.

עוז דרור: אני חושה שיש כאן מינויים ראויים.

בועז טופורובסקי: אף אחד מהרלב"ד לא רוצה לדבר?

בועז טופורובסקי: בדרך כלל הם מדברים ראשונים.

נחמה לאור דרורי: אני מאוד רוצה לדבר.

בועז טופורובסקי: טעות שלי.

בועז טופורובסקי: בדרך כלל אנחנו מתחילים עם הרלב"ד.

בועז טופורובסקי: את סולחת לי?

נחמה לאור דרורי: בוודאי.

עוז דרור: כמו שהתחלת ואמרת, המציאות במרכזי הערים כבר הפכה לבלתי נסבלת.

עוז דרור: אנחנו רואים איזושהי מגמה שהתחילה מאז הקורונה כאשר אנשים התחילו להזמין יותר לביתם ותופעת השליחים הפכה לגדולה ורחבה יותר.

עוז דרור: אנחנו רואים שליחים שקודם כל מסכנים את עצמם ומסכנים את שאר משתמשי הדרך, אם אלה נהגים ואם אלה הולכי רגל.

עוז דרור: צריך להבין ששליחים במהותם תמיד ימהרו ממקום למקום.

עוז דרור: הדרך שלהם היא כל הזמן להעביר את המשלוח ולקבל משלוח חדש והדבר הזה גורם להם לבצע המון עבירות תנועה, לצפצף על חוקי התנועה ואנחנו רואים הרבה סרטונים, סרטונים ותלונות שאנחנו מקבלים מהציבור על שליחים שחוצים באור אדום, רוכבים על המדרכה, לא נותנים זכות קדימה להולכי רגל ונוהגים נגד כיוון התנועה.

עוז דרור: יש כאן ג'ונגל וכאוס שלם במרכזי הערים.

עוז דרור: דבר הזה גם עולה בחיי אדם ולצערנו הרב גם שליחים קיפחו את חייהם.

עוז דרור: בסופו של דבר המדינה חייבת להתעשת ולטפל בתופעה הזאת כבר עכשיו כי אם לא תעשה כן, אנחנו נמצא את עצמנו בעוד מספר שנים בדיוק במצב אתו אנחנו מתמודדים עם הכלים החשמליים כאשר יש כאן מאות אלפי כלים עם תשתית לא מתאימה, עם היעדר אכיפה, עם היעדר אכיפה עירונית.

עוז דרור: יש משהו שהם לא נטפל בו כבר עכשיו, נתעורר בעוד מספר שנים למציאות שלא נוכל להחזיר את הגלגל הזה לאחור.

בועז טופורובסקי: לפני שאתה מציע מה לעשות, יש לך סרטונים.

בועז טופורובסקי: נכון.

עוז דרור: כן.

עוז דרור: הכנו סרטון.

עוז דרור: דברים שקיבלנו מהגולשים ומאנשים שצילמו.

עוז דרור: זה לא מה שנקרא ערוך אלא זאת המציאות.

עוז דרור: הקרנת סרטון.

עוז דרור: זאת המציאות.

עוז דרור: אור אדום, מרימים גלגל, משתוללים, נוהגים נגד כיוון התנועה.

עוז דרור: בסופו של דבר יש כאן אחריות קודם כל של חברות השליחות עצמן.

עוז דרור: הן מרוויחות מכך כסף, הן מתפרנסות מזה יפה מאוד והאחריות שלהם היא קודם כל לבוא ולהדריך את השליחים.

עוז דרור: לקחת אחריות על השליחים ועל הכלים.

עוז דרור: נהגים סוררים, שמתקבלות כמה וכמה תלונות עליהם, להרחיק אותם.

עוז דרור: אנחנו רואים את ההתנערות מאחריות של החברות עצמן.

עוז דרור: שנית, גם המדינה צריכה לחייב את אותן חברות לקחת אחריות.

בועז טופורובסקי: בסגנון קצין בטיחות שיהיה בחברה?

עוז דרור: כן.

עוז דרור: אם יש לך איקס כלי רכב או אתה מפעיל מספר מסוים של שליחים – כן.

עוז דרור: אתה צריך לקחת אחריות ולוודא שהכלים תקינים, לוודא שיש ביטוח, לוודא שהנהג נוהג בצורה בטוחה, לראות אם קיבלת חמש-שש התראות ואני לא יודע אבל יש מספרים מסוימים של קציני בטיחות.

עוז דרור: בסופו של דבר, כאשר אנחנו מדברים גם בעולם על חברות וארגונים שהצליחו להוריד תאונות דרכים, זה התחיל מלמעלה, מרמת ההנהלה והצהרה שהם מנהלים את הנושא הזה וכל הארגון מדבר בטיחות.

עוז דרור: קל וחומר כאשר מדובר בחברות שזה משלח היד שלהן, שזו הפרנסה שלהן.

עוז דרור: הן מתפרנסות ומרוויחות כסף מצוין בתחום השליחים והן צריכות גם להחזיר איקס אחוזים לבטיחות בדרכים.

עוז דרור: בסופו של דבר זה ישמור על השליחים שלהן.

בועז טופורובסקי: ההצעה שלך היא קציני בטיחות או לא מעניין אותך איך זה יקרה.

עוז דרור: אין לי את הפונקציה.

עוז דרור: כל אחד יבחר לעצמו.

עוז דרור: בסופו של דבר אני מבקש, אני דורש, שהחברות ייקחו אחריות, אם אלה קציני בטיחות ואם זאת הדרכה.

בועז טופורובסקי: הדרכה ותקינות כלי הרכב.

עוז דרור: נכון.

עוז דרור: הדרכה, פיקוח, תקינות כלי רכב.

עוז דרור: המדינה לא דורשת היום מהם לעשות את זה.

עוז דרור: ארגון שיש לו מעל 60-50 משאיות, המדינה דורשת לקחת אחריות, יש למנות קצין בטיחות, לבצע שתי הדרכות בשנה.

עוז דרור: אנחנו מדברים על חברות השליחות שהן כרגע מחוץ לתחום בנושא הזה והמדינה לא דורשת מהן שום דבר.

עוז דרור: כאן המדינה צריכה להתערב ולהבין שמתרגש כאן משהו, קורה כאן משהו, ואם לא נעשה את זה, אחר כך כבר יהיה מאוחר.

עוז דרור: במקביל אנחנו חוזרים ואומרים שבסופו של דבר יש כאן אחריות גם של המשטרה וגם הפקחים העירוניים.

עוז דרור: תוספת של שוטרים וניידות ירתיעו את אותם נהגים.

עוז דרור: אם אותו שליח ידע שאם הוא עובר באור אדום, נוסע מהר, משתולל בכביש ויש סיכוי גבוה ששוטר יתפוס אותו ויקנוס אותו בשכר היומי שלו, הוא לא יעשה את זה.

עוז דרור: שילוב של כל הגורמים האלה ביחד בסופו של דבר יוביל גם לצמצום תאונות הדרכים ואני חושב שגם יוביל להעלאת הביטחון של כולנו במרחב העירוני.

עוז דרור: תודה.

בועז טופורובסקי: תודה רבה.

בועז טופורובסקי: נחמה.

בועז טופורובסקי: שוב סליחה.

בועז טופורובסקי: בדרך כלל אני מתחיל מהרלב"ד שהוא הגוף האחראי על הבטיחות בדרכים.

נחמה לאור דרורי: הכול בסדר.

נחמה לאור דרורי: שזאת תהיה הבעיה שלנו, מי מדבר ראשון.

נחמה לאור דרורי: אני רוצה להתחיל במעט נתונים שאני כבר אומרת לגביהם שהם לא שלמים והם לכשעצמם, גם כשהם לא שלמים, מצביעים על בעיה מאוד משמעותית.

נחמה לאור דרורי: אם אנחנו בוחנים את שלושת השנים האחרונות, 2018 עד 2021, 80 בני אדם נפגעו בתאונות במעורבות שליח.

נחמה לאור דרורי: כשאנחנו מנסים לבדוק באיזה כלים מדובר – ב-40 אחוזים מהמקרים מדובר באופנוע או בקטנוע, ב-30 אחוזים הנפגעים הם ברכב פרטי וב-7 אחוזים הם על אופניים ועל אופניים חשמליים.

נחמה לאור דרורי: זאת פחות או יותר החלוקה, כך שאנחנו מבינים שמי שמוביל בהיפגעות בהקשרים האלה, אלה הם האופנועים.

נחמה לאור דרורי: כשאני שמה פוקוס על השנה המלאה האחרונה שזאת שנת 2021, יש לנו 24 תאונות במעורבות שליחים.

נחמה לאור דרורי: קודם דיברתי על נפגעים ועכשיו אני מדברת על מספר התאונות.

נחמה לאור דרורי: 3 מהתאונות הן קטלניות, 3 מהן קשות ועוד 18 קלות.

נחמה לאור דרורי: אם אני הולכת צעד אחורה כדי לראות האם אנחנו מדברים כאן על איזושהי מגמה של עלייה בהיפגעות, בהחלט אנחנו רואים מגמה בהיפגעות.

נחמה לאור דרורי: הולכים שנה אחורה לשנת 2020 – היו 10 תאונות לעומת 24, 4 תאונות קטלניות ו-6 קלות.

נחמה לאור דרורי: זאת אומרת, בהחלט יש כאן מגמה ואני מזכירה שוב שאנחנו בטוחים שהמספרים במציאות הם יותר גבוהים מהמספרים האלה כי בתאונות של מיקרו מוביליטי אין דיווחים שלמים ממש.

בועז טופורובסקי: האם את חושבת שהמגמה היא בעיקר בגלל העלייה בכמות כלי הרכב?

נחמה לאור דרורי: אני מניחה שכן, שזה קשור לעלייה של כמות כלי הרכב.

נחמה לאור דרורי: אני חושבת שזה כן קשור בתפיסה של החברות כי מבחינתנו לא יעלה על הדעת שמוטיבציות כלכליות ידחפו אנשים לסכן את החיים שלהם ואת החיים של משתמשי דרך אחרים ושחייבים לנקוט בהרבה מאוד פעולות בהקשרים האלו.

נחמה לאור דרורי: אני רוצה לחלק בפעולות את הדברים שלי למיקרו מוביליטי נפרד מהעניין של האופנועים כי על האופנועים אני רוצה לדבר בצורה קצת יותר ממוקדת.

נחמה לאור דרורי: אנחנו יודעים שככל שבאמת תהיה הפרדה בין משתמשי הדרך, שזה הכלי הטוב ביותר כדי למנוע תאונות.

נחמה לאור דרורי: ככל שייסללו יותר שבילי אופניים ונעשות כרגע פעולות בהקשרים האלה, צריך להמשיך ולהמריץ את זה.

נחמה לאור דרורי: אנחנו כן חושבים שהסיפור של רישום הכלים, שהקולגות שלנו במשרד התחבורה עובדים כרגע על מהלך מהסוג הזה, הוא מהלך שישפר את הבטיחות בצורה משמעותית גם כי הוא ייעל את האכיפה על הכלים האלה וגם כי הוא יגביר באופן אישי את האחריות על הכלים האלה.

נחמה לאור דרורי: אתה עולה על כלי שאפשר לזהות אותך, שברור מי אתה - ההתנהגות שלך על הכלי הזה בוודאי תהיה אחרת.

נחמה לאור דרורי: אנחנו מדברים על הגברת האכיפה, כמו שאמרו הקולגות שלי קודם לכן, ובעיקר על הרחבה של סמכויות של פקחים עירוניים כי גם אם המשאבים של משטרת ישראל מוגבלים, אנחנו יודעים שהפקחים יכולים לעשות עבודה משמעותית בהקשרים האלה.

נחמה לאור דרורי: אין ספק שהאכיפה תסייע בעניין הזה.

נחמה לאור דרורי: אני רוצה לספר כאן שמבחינת הטיפול בגורם האנושי, במונחים של חינוך, של הסברה, שגם להם יש מקום מאוד מרכזי בהקשר הזה, הרלב"ד מובילה קמפיין שיעלה בעוד שבועיים בנושא הזה של מיקרו מוביליטי בכלל ותהיה בו גם התייחסות לשליחים.

נחמה לאור דרורי: יש כאן קולגות מחברות השליחים שעבדו איתנו על ההסברה הזו ובהתייעצות איתם בנינו מסרי הסברה משמעותיים.

נחמה לאור דרורי: יש סרטון הסברה.

נחמה לאור דרורי: תהיה הסברה משמעותית שהרשויות המקומיות יובילו אותה משום בגדול מה שאנחנו רואים בכבישים זה שהרוכבים על המיקרו מוביליטי חושבים שהחוקים הם מעבר להם ושהם לא צריכים לעמוד בחוקי התנועה אלא הם יכולים לעבור באור אדום והם עושים עבירות רבות בכבישים.

נחמה לאור דרורי: אנחנו בקמפיין הזה מבקשים להדגיש שחלים עליהם כל חוקי התנועה.

נחמה לאור דרורי: זה באשר למיקרו מוביליטי.

נחמה לאור דרורי: אני רוצה לדבר גם על האופנוענים.

נחמה לאור דרורי: אנחנו ברלב"ד חושבים שהמפתח לפתרון בהקשר של האופנוענים הוא הכשרה.

נחמה לאור דרורי: חבר הכנסת טופורובסקי, באמצעות התקציב שאתה הצלחת להעביר לרלב"ד אנחנו פיתחנו בשנה האחרונה קורס או הכשרה של רוכבי אופנועים, הכשרה בתפיסת סיכון, ואנחנו יודעים לומר עליה, ממחקרים שיש בעולם ובארץ, שהיא מצליחה להוריד בעשרות אחוזים משמעותיים את ההיפגעות של רוכבי אופנועים.

נחמה לאור דרורי: ההכשרה הזו עברה פיילוט ואנחנו מה-6 ביוני מתחילים להפעיל אותה.

איתן גינזבורג: מי מגיע להכשרה הזאת?

נחמה לאור דרורי: רוכבי האופנועים.

איתן גינזבורג: איך?

איתן גינזבורג: כל אדם הולך כי בא לו? הוא מוזמן?

נחמה לאור דרורי: אנחנו מפרסמים את זה ברשתות החברתיות.

איתן גינזבורג: זה וולונטרי?

נחמה לאור דרורי: כרגע זה וולונטרי אבל זאת בדיוק הפנייה שלנו.

בועז טופורובסקי: זה פיילוט.

איתן גינזבורג: זאת לא הכשרה שמחייבת.

בועז טופורובסקי: אנחנו נבקש שהיא תהיה מחייבת.

נחמה לאור דרורי: בשלב הזה זאת לא הכשרה מחייבת.

נחמה לאור דרורי: מבחינת המדיניות שאנחנו מבקשים לשקול יחד עם הקולגות שלנו במשרד התחבורה, יישקלו גם אלמנטים שקשורים להכנסה לעניין הרגולטיבי, אבל גם אם לא – יש הרבה כלים להפעיל את ההכשרה הזאת, גם באמצעות הקלות בביטוח וגם באמצעים אחרים.

נחמה לאור דרורי: אנחנו כרגע בשלב של בדיקת ההכשרה הזאת.

נחמה לאור דרורי: יהיה מחקר מלווה שיוכיח שההכשרה הזאת מבצעת שינוי משמעותי ובאמצעות התקציבים שקיבלנו.

נחמה לאור דרורי: מכאן אני מבקשת לקרוא לחברות ולומר להן שזה חלק מהאחריות שלהן לבדוק שהרוכבים שלהן עוברים הכשרה כי מהסרטים שאני רואה - אור ירוק הקרינה כאן – חלק מהדברים הם חוסר ניסיון, שליטה לא נכונה בכלי, מהירות מופרזת, כל האלמנטים האלה שבאמצעות הכשרה של הרוכבים שלהן אפשר יהיה למנוע את זה.

נחמה לאור דרורי: חד וחלק מכאן אנחנו מוציאים את הקריאה הזאת בשלב הזה.

נחמה לאור דרורי: זה ממש ברמה הפרקטית והמיידית.

נחמה לאור דרורי: אני שוב אומר שאנחנו חושבים שיש אחריות לחברות על העובדים שלהן ועל האנשים שנמצאים סביב וגם נהרגים בתאונות הללו ויש פעולות שאפשר לעשות.

נחמה לאור דרורי: אנחנו מזמינים אתכן לבוא אלינו גם בעניינים של מיגון.

נחמה לאור דרורי: אפשר למגן את הרוכבים שלכן יותר טוב.

נחמה לאור דרורי: יש אצלנו אנשי מקצוע שיכולים לתת ייעוץ בהקשרים האלה וצריך להתחיל לקחת אחריות על העניין הזה.

נחמה לאור דרורי: תודה.

בועז טופורובסקי: תודה רבה.

בועז טופורובסקי: אמרתי בוועדה שהזדעז

בועז טופורובסקי: עתי כשהייתי ליד הלונה פארק בתל אביב וראיתי פרסום האומר בן 16 תוך שבועיים עם רישיון אופנוע.

בועז טופורובסקי: לפני כמה שבועות הייתי וראיתי שזה כבר בין שבוע עד 10 ימים.

קריאה: 24 שעות.

בועז טופורובסקי: כנראה לצערי הפרסום השלילי עובד.

בועז טופורובסקי: חבר הכנסת גינזבורג, בבקשה.

איתן גינזבורג: תודה רבה אדוני היושב ראש.

איתן גינזבורג: תודה רבה על הדיון החשוב הזה.

איתן גינזבורג: הגעתי כדי לקדם את החוק לגבי הפיקוח והאכיפה העירוניים ברשויות המקומיות, מה שמכונה חוק האופניים והקורקינטים שלצערי גורר רגליים וגרירת הרגליים היא מכיוון משרדי הממשלה.

איתן גינזבורג: כבר בשנה שעברה העלינו את החוק הזה ועד היום הוא לא בא לכדי קידום והממשלה מבקשת להתקין תקנות, וטוב שכך.

איתן גינזבורג: אתמול פורסמו התקנות לציבור.

איתן גינזבורג: אנחנו מבינים שאלה תקנות חסרות.

איתן גינזבורג: המשרד לביטחון פנים פירסם אותן ויש ויכוח בין המשרד לביטחון פנים לבין משרד התחבורה למשל לגבי ההגדרה של מהי מדרכה, איך אפשר לאכוף את האופניים ואיפה אפשר לאכול קורקינטים.

איתן גינזבורג: אנחנו יודעים שגם שם יש פגיעות רבות.

בועז טופורובסקי: הרעיון בחוק שלך הוא שפקחים עירוניים יכולים לאכוף?

איתן גינזבורג: כן.

איתן גינזבורג: כמו שאמרה נציגת הרלב"ד, בסוף המשטרה לא יכולה להיות בכל מקום ויש לה כוח אדם מוגבל.

איתן גינזבורג: הפקחים הרבה יותר נגישים למה שקורה במרחב העירוני.

איתן גינזבורג: למשטרה יש הרבה מאוד משימות וצריך להיעזר במה שיש.

איתן גינזבורג: יש פקחים שהם אנשי חוק וסדר ברשויות המקומיות והם ממילא אוכפים יחד עם השיטור העירוני עבירות כאלה ואחרות, אבל יש עבירות שהם לא יכולים לאכוף.

איתן גינזבורג: אגב, למשל אם אדם נוסע על המדרכה עם אופניים עם אוזניות באוזן, אפשר לאכוף.

איתן גינזבורג: בשביל אופניים, אי אפשר לאכוף.

איתן גינזבורג: זה החוק.

איתן גינזבורג: אם נוסעים עכשיו בכיכר הבימה, אי אפשר לאכוף כי לא יודעים מה זה כי זה לא מוגדר.

איתן גינזבורג: עכשיו יש ויכוח בין שר המשפטים לבין משרד התחבורה לבין המשרד לביטחון פנים האם בכיכר הבימה או בכיכר רבין אפשר לאכוף עבירות כאלה.

איתן גינזבורג: אפשר לאכוף עבירות של נסיעה בלי קסדה, אפשר לנסוע בצורה פרועה וכולי וכולי.

איתן גינזבורג: הדברים האלה לא הגיעו לידי מיצוי והחלטה.

איתן גינזבורג: אני חושב שהממשלה לגבי הוויכוחים הבירוקרטיים וגרירת הרגליים הזאת לא מבינה שאנחנו משלמים בעיקר בחיי אדם.

איתן גינזבורג: תראו מה קורה בבית חולים איכילוב – יש עלייה דרמטית של מספר הנפגעים בגוף ויש גם בנפש.

איתן גינזבורג: אנחנו רואים את מספר הנפגעים, בין אם הולכי רגל תמימים ובין אם הם רוכבים, ואנחנו מתקשקשים בהגדרות.

בועז טופורובסקי: והמון מבוגרים.

איתן גינזבורג: והמון מבוגרים וקשישים.

איתן גינזבורג: המון.

איתן גינזבורג: אתה לא יודע כמה החוק הזה יוצר תהודה בקרב המבוגרים.

איתן גינזבורג: הם פשוט חוששים ללכת במרחב הבטוח שאמור להיות שלהם – המדרכה.

איתן גינזבורג: שצ"פ.

איתן גינזבורג: זה בלתי מתקבל על הדעת.

איתן גינזבורג: לא יכול להיות שהוויכוח הזה יתקיים.

איתן גינזבורג: אנחנו בסוף נפתור את הוויכוח הזה.

איתן גינזבורג: בסוף נכריע ונעשה זאת בחקיקה על ראש משרדי הממשלה כי אם לא נגיע להכרעה, לא תהיה ברירה.

איתן גינזבורג: לא יכול להיות שתהיה גרירת הרגליים הזאת שגובה חיי אדם וגורמת לפגיעות, ואגב, היא גם עולה כסף למדינה, אם זה מעניין את מישהו משהו.

איתן גינזבורג: זה דבר שצריך להיות בדיפולט של משרד התחבורה והמשרד לביטחון פנים והוויכוחים האלה פשוט מיותרים.

איתן גינזבורג: צריך לסיים עם התקנות האלה.

איתן גינזבורג: אני מסכים עם אדוני לגבי הסיפור הזה של המשלוחים שאכן הוא שירות טוב, צריך לברך עליו, טוב שיש משלוחים, טוב שיש אופניים, כמה שיותר אופניים, כמה שיותר קורקינטים, אבל שזה יהיה מסודר ושיהיה בטוח.

איתן גינזבורג: זה טוב.

איתן גינזבורג: כולנו רוצים לעודד את זה אבל יש דרך.

איתן גינזבורג: אין ספק שלחברות יש אחריות.

איתן גינזבורג: בוודאי ובוודאי שיש להן אחריות אבל האחריות הראשונה היא של הרוכבים.

איתן גינזבורג: צריך להגביר את הענישה, זה ברור.

איתן גינזבורג: אבל צריך לאפשר לתת את הכלים.

איתן גינזבורג: היום העיריות כבולות ובשטחן מתבצעות רוב העבירות.

איתן גינזבורג: העבירות לא מתקיימות בכביש מספר 1 או בכביש מספר 20 אלא הן מתקיימות ברחובות ושם השוטרים בקושי נמצאים אלא נמצאים הפקחים העירוניים.

איתן גינזבורג: לכן אני חושב שצריך להגביר שם את האכיפה מהר ולא להתעכב עם הדבר הזה.

איתן גינזבורג: אפרופו הכשרות צריך לראות איך רותמים גם את מערכת אכיפת החוק ואני מדבר כאן על בתי המשפט לתעבורה.

איתן גינזבורג: הם באמת עובדים ברמה של מכונה.

איתן גינזבורג: מי שישב וצפה כיצד עובד בית משפט לתעבורה, לעתים מתבייש.

בועז טופורובסקי: נכון.

איתן גינזבורג: אגב, צריך גם לדון בזה.

בועז טופורובסקי: כן.

בועז טופורובסקי: יש הצעת חוק לקראת קריאה שנייה ושלישית.

בועז טופורובסקי: אנחנו עכשיו מכינים אותו בוועדה הכלכלה, חוק שמשנה את כל דרך ההתנהלות כאשר במקרים של עבירות קלות יש ברירת קנס.

איתן גינזבורג: מה קורה בחוץ בין נציגי המשטרה לנציגי הפרקליטות ועורכי הדין, זה פשוט מסחרה אחת גדולה.

איתן גינזבורג: זו האמת.

איתן גינזבורג: גם בבית המשפט, כאשר יש כל כך הרבה תביעות ובסוף גם השופט מתחיל להיות קצת כמו מכונה.

איתן גינזבורג: אולי אפשר להתחיל לשקול שאחד העונשים יהיה להעביר אותם הכשרות, כתנאי לעונש או חלק מהעונש.

איתן גינזבורג: אני מחזק את ידיך, מחזק את ידי כל הנציגים שנמצאים כאן, גם את ידי משרדי הממשלה, גם את הרשויות השונות, רשויות האכיפה, אני רואה שנמצאת כאן נציגת עיריית תל אביב סגנית ראש העיר.

איתן גינזבורג: זה צריך להיות במקום גבוה בסדר העדיפות כדי לשים לזה סוף.

איתן גינזבורג: זה אפשרי, זה בידינו, אלה חיי אדם אבל בסוף זה הגורם האנושי.

איתן גינזבורג: אלה לא תשתיות.

איתן גינזבורג: תשתיות חשובות, משקיעים בזה אבל בסוף זה הגורם האנושי והגורם האנושי הוא התנהגות שאפשר לשנות.

בועז טופורובסקי: תודה רבה.

בועז טופורובסקי: משרד התחבורה, מי רוצה להתייחס?

אבנר פלור: סמנכ"ל בכיר, תנועה, משרד התחבורה.

אבנר פלור: אני רוצה להתייחס לשני הנושאים.

אבנר פלור: קודם כל, לגבי הרכב הדו גלגלי.

בועז טופורובסקי: היה לנו לפני כן דיון בו לא היית ואני לא ידעתי מה לעשות.

אבנר פלור: אני אתעדכן לאחר מכן.

אבנר פלור: אם כן, קודם כל תודה.

אבנר פלור: אני רוצה להציג גם את הנושא של האופנועים וגם את הנושא של המיקרו מוביליטי שזה כולל אופניים, אופניים חשמליים, גלגינוע וכולי.

אבנר פלור: לגבי האופנועים.

אבנר פלור: מבחינתנו, כמו שכולם יודעים, לאופנועים יש רישיון נהיגה וגם רישיון רכב והם מחויבים בכך והם גם מחויבים בקציני בטיחות.

אבנר פלור: כלומר, חברה, תאגיד, מוסד שיש לו מעל 40 כלים, מחויב בקצין בטיחות.

אבנר פלור: חלק מתפקידי קצין הבטיחות הוא לדאוג ולוודא את התקינות של הכלים, את רישיונות הנהיגה, את הרוכבים וכולי.

אבנר פלור: זה מבחינת החקיקה הקיימת היום.

אבנר פלור: בנוסף אנחנו גם מבצעים בדיקות תקינות של האופנועים האלה גם בתוך הערים באמצעות ניידות הבטיחות שלנו.

אבנר פלור: כלומר, הם מחויבים להגיע לטסט שנתי וכולי אבל אנחנו גם יוזמים בדיקות במרכזי הערים של אופנועים באמצעות הניידות שלנו.

אבנר פלור: יחד עם הפיילוט הזה שאנחנו שותפים לו ביחד עם הרלב"ד, אנחנו מרחיבים את הנושא של מתודיקת לימוד הנהיגה של רכיבת אופנועים וגם את המבחנים.

איתן גינזבורג: כמה אופנועים יש בישראל?

איתן גינזבורג: מה הנתון?

אבנר פלור: אני אבדוק.

איתן גינזבורג: כמה בדיקות אופנועים ביצעתם השנה?

קריאה: כ-140 אלף.

קריאה: 120 אלף.

איתן גינזבורג: כמה בדיקות עשיתם באמצעות הניידות?

אבנר פלור: בניידות בכלל כלי הרכב אנחנו עושים בין 2 ל-3 אחוזים.

אבנר פלור: יש לנו 6 ניידות.

איתן גינזבורג: אני בעיר שלי מעולם לא ראיתי ניידת.

אבנר פלור: זה בנוסף לבדיקות הרישוי שחייבים לבצע.

איתן גינזבורג: טסט.

אבנר פלור: הנהג חייב להגיע לטיפול.

איתן גינזבורג: אתה מציג את זה כאן כאילו זה משהו חשוב שאתם עושים.

אבנר פלור: אלה בדיקות מדגמיות.

אבנר פלור: זה לא שנבדוק את כל ה-140 אלף באמצעות ניידות הבטיחות.

אבנר פלור: גם בנושא כלי הרכב לא בודקים את כל ה-3.6 מיליון רכבים.

אבנר פלור: אני מציג את המצב שקיים היום.

אבנר פלור: חברה עם מעל 40 כלים מחויבת בקצין בטיחות.

אבנר פלור: זה לגבי האופנועים.

בועז טופורובסקי: קצין בטיחות במקרה של מעל 40 אופנועים.

אבנר פלור: מעל 40 אופנועים אבל גם אם בחברה יהיו 20 אופנועים ו-20 כלי רכב – היא גם מחויבת בקצין בטיחות.

אבנר פלור: זאת אומרת, בסך הכול הכולל שלו מעל 40.

בועז טופורובסקי: אם יש 1,000 זוגות אופניים חשמליים.

אבנר פלור: אני לא מדבר על אופניים.

אבנר פלור: אני מדבר על כלי שיש לו רישיון נהיגה.

בועז טופורובסקי: אם יש לו 1,000 אופניים חשמליים הוא לא צריך קצין בטיחות.

אבנר פלור: הוא לא צריך.

אבנר פלור: זה לגבי האופנועים, מבחינת הפעילות של השליחים וכולי.

אבנר פלור: לגבי אופניים חשמליים וקורקינטים.

אבנר פלור: כמו שאתה יודע אדוני היושב ראש, במהלך השנים נעשו תיקוני חקיקה רבים ופעילויות רבות של המשרד יחד עם המשרדים הרלוונטיים, כולל העלאת הגיל שהוא מעל גיל 16, חיוב קסדה וכל הדברים האלה שכבר נמצאים בחקיקה.

אבנר פלור: עדיין יש הרבה דברי חקיקה שמצויים בהליכי עבודה.

אבנר פלור: יש הצעת חקיקה בנוגע לצו תעבורה של עבירות קנס שנמצא בוועדת הכלכלה ואנחנו מחכים לדיון.

אבנר פלור: אני מקווה שזה יהיה כמה שיותר מהר כי שם אנחנו קובעים את העבירות שיהיו קנסות.

איתן גינזבורג: אי חבישת קסדה מוגדרת היום כעבירה בחוק?

אבנר פלור: היום היא מוגדרת כמחויבת בחוק אבל אני אומר - - -

איתן גינזבורג: מי יכול לאכוף את זה?

איתן גינזבורג: פקחים לא יכולים.

איתן גינזבורג: רק משטרה.

אבנר פלור: בבקשה, אני אתן לך את כל התמונה ואז תשאל שאלות.

אבנר פלור: אני אשיב לך לכל השאלות.

בועז טופורובסקי: אתה רק עכשיו איתו כך, אבל אני כך כל יום.

בועז טופורובסקי: תחשוב מה עובר עלי.

אבנר פלור: אין בעיה.

אבנר פלור: אני אשיב לכל השאלות שלו.

אבנר פלור: אני אומר שמבחינת החקיקה עצמה הוא מחויב בחבישת קסדה אבל את גובה הקנס בעבירות אנחנו רוצים להגדיל מ-250 שקלים ל-1,000 שקלים בנושא של אי חבישת קסדה.

אבנר פלור: יש עוד נושאים.

אבנר פלור: יש רשימה שמצויה על שולחן הוועדה והיינו מבקשים לקדם אותה עד כמה שניתן.

איתן גינזבורג: לפני שאתה עובר לנושא הבא, שאלה.

איתן גינזבורג: האם אכיפת קסדה נתונה בידי סמכויות של פקחים עירוניים?

אבנר פלור: היום לא.

איתן גינזבורג: רק משטרה יכולה לאכוף את זה.

אבנר פלור: נכון.

איתן גינזבורג: צריך להגיד את זה.

איתן גינזבורג: דבר שני.

איתן גינזבורג: מתי מתכוונים להעלות את גובה הקנסות?

אבנר פלור: כרגע זה על שולחן ועדת הכלכלה.

איתן גינזבורג: הצו של משרד התחבורה.

אבנר פלור: כן.

אבנר פלור: בצו.

איתן גינזבורג: ב-7 ביוני.

אבנר פלור: השאלה שלך לגבי החוק לייעול האכיפה.

אבנר פלור: לפני הדיון בדקתי עם הלשכה המשפטית שלנו ונאמר לי שהמשרד לביטחון פנים מתכוון לקדם את הנושא הזה ככל שניתן.

אבנר פלור: המחלוקות נסתיימו.

איתן גינזבורג: הן לא נסתיימו.

אבנר פלור: לפי מה שנמסר לי מהמשרד שלי.

אבנר פלור: אני לא יודע על מה אתה מדבר.

איתן גינזבורג: אתמול קיבלתי דיווח מהמשרד לביטחון פנים לפיו יש ויכוח ביחס להגדרת אכיפה על מדרכה.

איתן גינזבורג: אתם מסרבים לעמדת המשרד לביטחון פנים ועל כן הסוגייה הזאת של הגדרת המדרכה יצאה מהתקנות שחתם עליה השר לביטחון פנים.

איתן גינזבורג: משרד התחבורה מתנגד.

אבנר פלור: אני מוכן שוב לבדוק את זה אבל זה מה שנאמר ונמסר לי.

אבנר פלור: זה גם כתוב לי.

אבנר פלור: אני מוכן לבדוק שוב ולעדכן אתכם אחרי הדיון.

אבנר פלור: נמסר שמשרד לביטחון פנים הולך לקדם והגיעו להבנות.

בועז טופורובסקי: מתי פקחים עירוניים יוכלו לאכוף?

אבנר פלור: זה תהליך של חקיקה ראשית.

איתן גינזבורג: זאת לא חקיקה ראשית.

איתן גינזבורג: זאת חקיקת משנה.

איתן גינזבורג: אלה תקנות.

איתן גינזבורג: הן פורסמו אתמול להערות הציבור למשך שבועיים.

איתן גינזבורג: צמצמו את הזמן משלושה שבועות לשבועיים.

איתן גינזבורג: אלה תקנות חסרות כי משרד התחבורה התנגד להגדרת המדרכה כך שהגדרת המדרכה לא נמצאת בתקנות שהשר לביטחון פנים פרסם אותן להערות הציבור.

בועז טופורובסקי: זאת אומרת שיוכלו לאכוף אבל לא במדרכה?

איתן גינזבורג: הסיפור של מדרכה, למשל כיכר הבימה, לא מוגדר שם.

בועז טופורובסקי: אבל מדרכה?

מיטל להבי: אנחנו אוכפים בהבימה.

איתן גינזבורג: יכול להיות אבל אני רק אומר שזה לא מוגדר בחוק.

איתן גינזבורג: אתם מפרשים את זה בצורה כזאת אבל זה לא מוגדר בחוק.

איתן גינזבורג: רצינו לעגן את זה אבל הייתה התנגדות של משרד התחבורה.

בועז טופורובסקי: אנחנו עכשיו נזרז את זה ואז זה מגיע לוועדה הזאת?

איתן גינזבורג: כן, אחרי שהשר חותם.

איתן גינזבורג: יש בירוקרטיה בישראל.

אבנר פלור: אנחנו התחלנו השבוע בפעילות בה מבקשי מקלט בהתאם לסעיף 2(א)(5) לפי חוק הכניסה לישראל יחויבו בביצוע מבחן תיאוריה מסוג A-3.

אבנר פלור: כלומר, יש לנו תיאוריה מיוחדת לרוכבי אופניים וגלגינוע, הכרת חוקי התנועה, הכרת הכלים וכולי.

אבנר פלור: הם יחויבו וזה היה התנאי לרכיבה שלהם.

אבנר פלור: זה בנושא אופניים חשמליים ובנושא הגלגינוע.

אבנר פלור: הדבר האחרון שאני רוצה לומר.

אבנר פלור: כמו שנאמר, אנחנו בגיבוש של איזושהי הסדרה כוללת של כל הנושא הזה של הכלים החשמליים.

אבנר פלור: אנחנו עובדים בדיונים פנימיים בשלב הזה, ביחד עם הרלב"ד, כדי לנסות להסדיר את כלל הנושאים.

אבנר פלור: אחד הנושאים שעלה זה הנושא של הרישום של הכלים האלה שאנחנו בוחנים כרגע איך ומה עושים.

אבנר פלור: אני מקווה שבתקופה הקרובה מאוד נגיע עם התוכנית הכוללת של כל זה.

אבנר פלור: זה גם לגבי המקומות בהם הם יכולים לנוע, גם הכנסת ותוספת כלים נוספים שייכנסו.

אבנר פלור: באירופה כן מאפשרים ל-L-1 שזה אופנוע עד 45 סמ"ק לנסוע במרכזי הערים כאשר היום מבחינתנו זה לא ניתן.

אבנר פלור: אנחנו רוצים להרחיב לעוד כלים נוספים שמותרים בהתאם לתקינה האירופאית.

אבנר פלור: כמו שנאמר כאן, ואני חוזר ואומר, ב-5 השנים הקרובות יושקעו למעלה מ-2 מיליארד שקלים לשבילי אופניים.

אבנר פלור: כלומר, זה עוד משהו שיכול לסייע ולעזור בהיבט של הבטיחות.

מיטל להבי: אבל הרכבים שאתה מכניס לא יעלו על שבילי אופניים.

אבנר פלור: לא.

אבנר פלור: רכבים עם רישיונות נהיגה ורכב.

מיטל להבי: ודאי.

מיטל להבי: אלה אופנועים עירוניים קטנים שיהיה קשה להבחין ביניהם לבין אופניים רגילות.

אבנר פלור: לא.

איתן גינזבורג: איך זה שמשרד התחבורה כך פעם מגיע באיחור, מגיע תמיד אחרי השוק, מגיע תמיד אחרי שהכלי כבר נכנס לפעילות?

איתן גינזבורג: עוברות כמה שנים עד שהמשרד תופס את זה ואומר שהנה, יש כאן איזה כלי רכב שאין לגביו הסדרה והגדרה ולכן בואו נעשה עכשיו עבודת מטה ונראה איך נגדיר אותו בחוק.

אבנר פלור: לא אמרתי את זה.

קריאה: ניסית פעם להזמין תור במשרד התחבורה?

קריאה: זו הסיבה.

אבנר פלור: אני שמח שיושב ראש הוועדה שותף לדיונים בנושא הרכב האוטונומי כאשר אנחנו בין הראשונים שמקדמים אותו לפני העולם.

איתן גינזבורג: מה זה קשור?

איתן גינזבורג: אני מדבר איתך על אותם כלים ביחס לנושא עכשיו.

איתן גינזבורג: הכלים הללו שמגיעים לעולם, פתאום רואים אותם, מבינים שיש אירוע, יש פגיעות, יש התרחשויות ורק אז מתחילים לדון בעבודת מטה איך להגדיר אותם.

אבנר פלור: לא.

אבנר פלור: אני לא אמרתי את זה.

איתן גינזבורג: אני אומר את זה.

אבנר פלור: אתה אומר אבל זה לא מדויק כי בתחילת הדברים שלי אמרתי שבמהלך השנים בוועדה הזאת אושרו המון רגולציות בהסדרת הנושא הזה.

אבנר פלור: ככל שהם מתקדמים עם הזמן, כמות הכלים עולה – נכנסים כלים נוספים.

אבנר פלור: אנחנו רוצים כל הזמן לנסות להתקדם ולהתפתח לחדשנות.

איתן גינזבורג: כל השאלה שלי היא איך אתם לא מובילים ולא איך אתם נגררים.

אבנר פלור: אנחנו גם מובילים.

בועז טופורובסקי: אבנר, סוף כל סוף אני לא לבד.

בועז טופורובסקי: איזה כיף.

בועז טופורובסקי: בכל מקרה, תודה רבה.

בועז טופורובסקי: שאלה אחרונה לפני שאנחנו ממשיכים.

בועז טופורובסקי: הנושא של המצערת, שהמשתמשים יכולים לפתוח או לזייף או לעשות איזה טריק ולנסוע 50-40 קמ"ש.

בועז טופורובסקי: איך אתם מתייחסים לזה ואיך תטפלו בזה?

אבנר פלור: ראשית, מבחינת התקנה עצמה, היא אוסרת וזה גם חלק מעבירות הקנס.

אבנר פלור: נצטרך להגביר את האכיפה גם שלנו וגם של המשטרה ונעשה זאת ביחד.

אורי מקלב: החנויות ידועות.

אורי מקלב: אתה הולך לחנות, מבקש שיפתחו לך, אתה משלם כמה מאות שקלים.

אבנר פלור: לכן אותן עבירות קנס כאשר אדם מבצע שינוי מבנה או חנות שמבצעת שינוי מבנה ותקבל קנס בסך 10,000 שקלים או יותר – זה יציק לה.

אבנר פלור: לכן חשוב מאוד שנעביר את הנושא הזה של עבירות הקנס ככל שניתן מהר.

איתן גינזבורג: איך מגדירים את כלי הרכב המאולתרים האלו שמובילים קורקינטים כמו שבסופרמרקטים?

אבנר פלור: הם אסורים לנסיעה על הכביש.

מיטל להבי: הם לא מוגדרים.

מיטל להבי: גם התלת אופן שאימא לוקחת שני ילדים לגן לא מוגדר.

אבנר פלור: אסור להם לנסוע על הכביש.

אבנר פלור: אלה רכבים תפעוליים.

איתן גינזבורג: זה בדיוק מה שאני אומר.

איתן גינזבורג: יש פעילות ענפה מאוד ורחבה של שימוש בכלים שהם לא מוגדרים אבל הם פועלים.

איתן גינזבורג: לא מורידים אותם מהכביש.

אבנר פלור: הכלים האלה לא בחוק.

איתן גינזבורג: על זה אני מדבר.

איתן גינזבורג: החוק תמיד מגיע אחרי הציבור.

איתן גינזבורג: בא הציבור, מביא כלי שאתם לא מכירים אותו, לא התארגנתם לגביו, לא חזיתם אותו, לא ראיתם שזה קיים באירופה ובארצות הברית, הוא מגיע לארץ, הוא מתחיל לפעול ומי שגר באזור המרכז יודע שהוא בכל מקום.

איתן גינזבורג: אני לא מפתיע כאן אף אחד, זה בכל מקום.

איתן גינזבורג: מעבירים עם זה דירות, שליחים של סופרמרקטים, וזה שימוש מאוד מאוד נרחב.

איתן גינזבורג: אתם בדממה.

איתן גינזבורג: זה לא מוכר, זה לא חוקי, מה עושים עם זה?

אבנר פלור: גורמי האכיפה אוכפים את זה.

אבנר פלור: מה זאת אומרת בדממה?

אבנר פלור: כמו שתגיד לי שהרכב שלך יכול לנסוע במהירות של 200 קמ"ש, אבל אני מתיר לך לנסוע במהירות 200 קמ"ש?

אבנר פלור: החוק מתיר לך?

איתן גינזבורג: יש כלים כאלה.

איתן גינזבורג: זה לא עניין התנהגותי אלא זה עניין של כלים שקיימים ברחובות.

איתן גינזבורג: הממשלה הסכימה לייבא אותם.

איתן גינזבורג: משהו קרה עם הדבר הזה והוא לא הגיע מהשמים.

אבנר פלור: הממשלה הסכימה לייבא את זה לאזורים סגורים ותפעוליים.

אבנר פלור: היא לא הסכימה לייבא את זה למרכז תל אביב.

איתן גינזבורג: אני אומר שאתם ב-דיליי.

איתן גינזבורג: אתם כל הזמן כמה צעדים אחרי המציאות.

אבנר פלור: כן נאשר במרכז תל אביב?

איתן גינזבורג: אני לא יודע אבל אתה אחראי על הדבר הזה ואתה צריך להקדים את המציאות ולא לרדוף אחריה.

בועז טופורובסקי: חבר הכנסת גינזבורג, אנחנו הבנו את השורה התחתונה.

בועז טופורובסקי: אנחנו מדברים על זה הרבה מאוד ואנחנו רואים את המציאות.

בועז טופורובסקי: אנחנו מדברים על נפגעים, על הרוגים, אנחנו נתרכז כאן בבטיחות בדרכים ואנחנו ממש מצפים לפעולה יותר מהירה, יותר החלטית ויותר ברורה שתיתן איזושהי ודאות ותיתן גם ביטחון לאותם אנשים שמשתמשים בדרכים.

בועז טופורובסקי: גם כאן אני פונה לרלב"ד ולמשטרה ואומר שהדברים האלה הם דברים שחייבים לצפות פני עתיד.

בועז טופורובסקי: בואו נתחיל בזה שנטפל בהווה אבל גם תוך כדי זה נצפה פני עתיד.

מיטל להבי: סגנית ראש עיריית תל אביב-יפו, ממונה על תחום התחבורה והבטיחות בדרכים.

מיטל להבי: אני מאוד מודה לכם, גם לך חבר הכנסת בועז טופורובסקי וגם לך חבר הכנסת איתן גינזבורג.

מיטל להבי: אתם מלווים את הנושא הזה בנאמנות כבר הרבה מאוד זמן ורואים שזה בוער בדמכם.

מיטל להבי: אני לא אתייחס כרגע לאכיפה מפני שהאכיפה תבוא לדיון, אם אני מבינה נכון, בשבוע הבא.

מיטל להבי: אני רק אומר שאין מספיק פקחים.

מיטל להבי: יש לנו תקנים פנויים אבל לא קופצים על העבודה הזאת.

מיטל להבי: אני הייתי מצפה שנקדם אכיפה אלקטרונית.

מיטל להבי: יש היום אמצעים, יש בינה מלאכותית, יש אמצעים לאכיפה בנת"צים, אפשר לאכוף מהירות ברחובות עירוניים באמצעות מצלמות, אפשר לאכוף על עבירות באמצעות מצלמות ואני הייתי מצפה שבעולם מתקדם בו מדברים על רכב אוטונומי, לרשויות המקומיות יינתנו אמצעים לאכיפה אלקטרונית.

מיטל להבי: פקח, כמו שוטר, לא יכול להיות בכל מקום.

מיטל להבי: יש הרבה תאונות ואני רואה כאן בציבור אנשים – ואני גם מכירה מהעיר שלי - שגם מתלוננים על כך שהפקח לא נמצא ברחוב שלהם כי הפקח לא יכול להיות בכל מקום ואני מודיעה כאן שיש מחסור בפקחים.

מיטל להבי: אם מישהו רוצה להיות פקח, בבקשה.

מיטל להבי: בואו נלך לגופו של עניין, לנושא השליחויות שאני מבינה שלשם זה התכנסנו.

בועז טופורובסקי: רגע.

בועז טופורובסקי: אם אתם רוצים להרים רחפן שיצלם רוכבי אופניים, יש משהו שמונע מכם לעשות זאת?

מיטל להבי: אנחנו לא יכולים לאכוף באמצעים אלקטרוניים, רק מה שהמדינה הרשתה לנו, בגלל צנעת הפרט וכל מיני רישומי מאגרי מידע.

מיטל להבי: אי אפשר לאכוף.

מיטל להבי: לנושא השליחויות.

מיטל להבי: נושא השליחויות בוער בכל הארץ אבל במיוחד בתל אביב.

מיטל להבי: אנחנו רואים את ההתנהלות הכמעט בריונית וגם היא נורא נראית לעין.

מיטל להבי: כשאתה רואה אופניים רגילות עושות עבירה, זה לא כמו אלה עם התיק הכחול או התיק הכתום.

מיטל להבי: אני כבר ב-2020 כינסתי את כל חברות השליחויות לשיח על נושא בטיחות ואיך הן יכולות לקדם את הבטיחות.

מיטל להבי: גם הרלב"ד ויעקב זכריה היה איתי בפגישה ואתם הייתם שותפים לזה.

מיטל להבי: הדבר הראשון שביקשנו הוא שיהיה מספר זיהוי על התיקים.

מיטל להבי: אם היה מספר זיהוי על כלים דו גלגליים ועל מיקרו מוביליטי, לא הייתי צריכה לבקש מהשליחים לשים על התיקים.

מיטל להבי: לקח קורונה, לקח הרבה זמן, הביאו מספר דרדלה בצד אחד של התיק והשליחים תמיד סוחבים אותו הפוך כדי שלא נראה את המספר.

מיטל להבי: זאת הייתה פגישה ראשונה ב-2020.

מיטל להבי: פגישה שנייה הייתה ב-2021, אז כבר הייתי מאוד עצבנית ודיברתי כבר פחות יפה לכל החברות האלה ואפילו איימתי בכך שנעשה משהו שאני לא בטוחה שהוא נכון אבל שנהפוך את מקצוע השליחויות למקצוע שדורש הכשרה, בדיוק כמו נהג מונית.

מיטל להבי: אני אומרת שאני לא בטוחה שזה נכון כי אני רואה מי מתפרנס מזה וזאת תהיה מכה קשה.

מיטל להבי: אני יכולה להגיד שיצאנו למספר מבצעי אכיפה.

מיטל להבי: היום יש שיתוף פעולה בין הפיקוח העירוני שלנו לבין החברות.

מיטל להבי: אנחנו מודיעים להן כשאנחנו תופסים רוכב שעבר עבירות והן מתריעים וגם מפטרים אותו מעבודתו.

מיטל להבי: נוצר איזשהו שיתוף פעולה.

איתן גינזבורג: זה עובד?

מיטל להבי: כן.

מיטל להבי: ממש כך.

מיטל להבי: אנחנו מודיעים.

מיטל להבי: המפקח שלנו מעביר את פרטי הרוכב של החברה למנהל התפעול שלהם שמאתר את העובד ומעביר לנו את פרטיו.

מיטל להבי: אנחנו שולחים לו קודם כל דוח והעובד מושעה מכל פעילות בחברה.

מיטל להבי: זה קודם כל שיתוף פעולה שיצרנו עם החברות.

מיטל להבי: אני חושבת שהיה צריך להיות מספר רישוי לרוכבים כי לא כל ה-וולטרים או כל ה-תן ביסים הם עבריינים, יש ביניהם עבריינים ויש גם בקרב הרוכבים על אופניים פרטיים וגם הרוכבים על השיתופיים.

מיטל להבי: גם אי אפשר לעשות אכיפה אלקטרונית אם לא יהיה מספר רישוי.

מיטל להבי: מספר רישוי הוא התנאי הראשון לכך שיהיה אפשר לתפוס אותם.

מיטל להבי: כשיושבים ומדברים אחר כך על האכיפה ואיך עושים את האכיפה עם הפיקוח העירוני ועם המשטרה, מספר הרישוי הוא מפתח.

בועז טופורובסקי: אם היום אין מספר והמספר מוסתר, איך אתם יודעים לדווח?

מיטל להבי: תתפלא.

מיטל להבי: דווקא החבר'ה שרוכבים על שיתופי.

מיטל להבי: למשל, לא מזמן הייתה תאונה עם כלי שיתופי ואנחנו מדווחים לחברות והחברות יודעות לאתר אותם לפי הצ'יפים.

בועז טופורובסקי: זה הרכב השיתופי.

בועז טופורובסקי: ומה עם ה-וולט?

מיטל להבי: אותו דבר לגבי ה-וולט.

מיטל להבי: בגלל השליחות, הוא יודע היכן הם נוסעים.

מיטל להבי: הוא יודע לאתר אותם והוא יודע מי השליח.

בועז טופורובסקי: תכף נשמע את נציג וולט.

מיטל להבי: אני אומר גם שיש שיתוף פעולה טוב עם וולט.

מיטל להבי: אני אומר שיש חברות יותר מסודרות כמו פיצה דומינוס או פיצה האט שיש להן מנהל צי בטיחות וגם הכלים הם שלהם והכלים שלהם הם אופנועים חשמליים שיש עליהם בקרה היכן הם נוסעים.

מיטל להבי: הם יודעים באיזו מהירות הם נוסעים, הם יודעים עליהם הכול ודרך זה הם מקנים להם הרגלי בטיחות כי הם עוקבים אחריהם ומקנים להם הסדרים.

מיטל להבי: זאת אומרת, חברה שעובדת בצורה יותר מסודרת עם הכלים שלה, עם קצין ביטחון ועם מערך בקרה.

בועז טופורובסקי: לפי הניסיון שלך יש להן גם פחות תאונות?

מיטל להבי: בהחלט יש להן פחות תאונות ויש עליהן פחות תלונות ואתה גם רואה את הנהגים במרחב כמשהו הרבה יותר אחראי.

מיטל להבי: בכלל, אופנועים יותר נוטים להישמע להוראות החוק ברכיבה מאופניים.

מיטל להבי: אני הייתי מדברת גם על שינוי המודל בהפעלה.

מיטל להבי: היום שליח צריך להזדרז, להביא את האוכל בזמן, שחלילה לא יתקרר האוכל.

מיטל להבי: יכול להיות שצריך להיות בחברות השיתופיות - אני מתכוונת לקדם במכרז הבא שלנו - כך שהפרמטר של המחיר לא יעבוד רק לפי זמן אלא גם לפי מרחק.

מיטל להבי: הרי אם הם עובדים לפי זמן, הם יעברו באור אדום כי הם צריכים למהר.

מיטל להבי: אני הייתי אומרת אולי אפילו להגביל את מספר השליחויות לשליח שהוא עושה בשעה, שלא ירוצו כמו מטורפים.

מיטל להבי: חברות השליחויות צריכות להבין שיש שליחים שכדי להרוויח עוד כמה שקלים מסכנים לא רק את חייהם אלא גם את חיי האחרים.

מיטל להבי: כל הפעולה הזאת על בסיס זמן ולהספיק כמה שיותר בזמן נתון בלי לאמוד את כמות הקילומטרז' שהם עושים בזמן הנתון, היא גורמת לתוספת חוסר בטיחות.

מיטל להבי: עוד בעיה של הגעה עם הכלי עד לעסק, שזה אומר עלייה למדרכה, עליה לכיכר וכולי.

מיטל להבי: שוב, אם הייתה לי אכיפה אלקטרונית במקומות כמו כיכרות וכמו מרכזים מסחריים, הייתי יכולה למנוע את זה שהם רוכבים עד לבית העסק, שילכו עם הכלי עד לבית העסק משום שהם חוששים מגניבה אבל שילכו.

מיטל להבי: הזכיר אבנר את הכלים הלא חוקיים.

מיטל להבי: אני חושבת שהדבר הראשון שצריך לעשות – וזה קל – שבתי עסק שמוכרים אופניים, יידרשו לרישוי עסק.

מיטל להבי: זה כמו חנות בגדים.

מיטל להבי: זה לא כמו מסעדה.

מיטל להבי: הם לא נדרשים לרישוי עסק.

מיטל להבי: אין פיקוח עירוני על החנות הזאת.

מיטל להבי: זה רק משרד הכלכלה עם חמשת הפקחים שלו שפעם בשנה עושה מבצע ראווה.

מיטל להבי: אם רוצים שהחנויות האלה יהיו כפופות לחוקים, כולל אפילו מצב כזה שביום שיהיה מספר רישוי הם יצטרכו לדווח על כל קנייה ורישום של כלי, כמו שעושים היום כשמוכרים רכב – אני חושבת שאחד הדברים שצריך לעשות זה רישיון עסק לחנויות לממכר אופניים וכלים אישיים מיקרו מוביליטי.

מיטל להבי: באותו רגע שיש להם רישיון עסק, אני כעירייה יכולה לשים להם תנאים ברישיון, אני כעירייה יכולה להיכנס ולבדוק אם הם עומדים בתנאי הרישיון ובוחרים רק מה שחוקי.

מיטל להבי: לתפוס את האנשים ברחוב ולהתחיל למדוד להם מהירות ואת המצערת, זה קשה.

מיטל להבי: להיכנס לבית עסק ולראות אם הוא מוכר כלים בצורה לא חוקית, יותר קל.

מיטל להבי: דבר אחרון.

מיטל להבי: בזמנו הזמנתי אתכם ורציתם לבוא לסיור בתל אביב בנושא הבטיחות בדרכים.

מיטל להבי: אני רוצה לומר שרלב"ד יוצא בקמפיין ארצי לבטיחות בדרכים שיימשך שישה שבועות.

מיטל להבי: מתחיל ב-6 ביוני ואנחנו, עיריית תל אביב, נשקיע הרבה כספים ומשאבים מעבר לזה.

מיטל להבי: בין השאר, באופן קונקרטי לדיון היום, בין ה-12 ליוני עד ה-14 ביוני, ימים ראשון עד שלישי, אנחנו מקימים אוהל עם חברות השליחויות שיהיו שותפות שלנו במערך ההסברה.

מיטל להבי: החברות ידרשו מהשליחים להתחיל את יום העבודה שלהם במאהל הסברה.

מיטל להבי: הן גם מתכוונות לצ'פר את השליחים שיגיעו בשי קטן.

מיטל להבי: רלב"ד מכין מערך הסברה וסרטון.

מיטל להבי: יש לנו שיתוף פעולה עם כל גורם שמוכן לתמוך בעניין הזה.

מיטל להבי: כרגע, מאחר ואין לנו כלים לאכיפה, אנחנו מנסים להביא יותר הסברה, יותר הדרכה ויותר בשיתוף פעולה עם החברות עצמן.

מיטל להבי: זה אירוע שאתם מוזמנים להגיע אליו ולתת שם את הטון וגם אולי לאיים, סליחה על האמירה, שאם הדברים לא יבואו מרצון טוב ומנכונות לשנות חלק מהתהליכים כדי להבטיח שלשליחים תהיינה מיומנויות רכיבה כמו שעכשיו הציעו הדרכה וכולי, אתם תבואו ביד קשה עם כללים שיקשו עליהם את החיים.

בועז טופורובסקי: תודה רבה.

בועז טופורובסקי: בהחלט.

בועז טופורובסקי: אנחנו מתחילים להיות קצרים בזמן.

בועז טופורובסקי: המשטרה.

בועז טופורובסקי: תציג את עצמך.

גיא לוי: בוקר טוב לכולם.

גיא לוי: אדוני היושב ראש.

גיא לוי: ראש מדור תעבורה באגף התנועה.

גיא לוי: בגדול הנחיה מקצועית של כל שוטרי משטרת ישראל שמוסמכים לרשום דוחות עובדים בשיתוף עם משרד התחבורה, עם הרלב"ד, עם רשויות מקומיות.

גיא לוי: דיברתם כאן על נושא הפקחים ואנחנו שותפים לכל מיני מהלכים של נושאי אכיפה.

גיא לוי: יש כל מיני התנגדויות כאלה ואחרות אבל זה לא לדיון הזה.

גיא לוי: ברשותך, אני רוצה לדבר על הנושא של האכיפה.

גיא לוי: בשנת 2018, אני מדבר על אופניים חשמליים ועל קורקינט, נרשמו במשטרת ישראל 26 אלף דוחות.

גיא לוי: כשאנחנו עושים פילוח, אנחנו רואים שבאמת האופניים החשמליים והקורקינט, זה במרחב הציבורי של מטרופולין דן.

גיא לוי: בשנת 2019, 2020 ו-2021 הממוצע עולה ל-45 אלף דוחות.

גיא לוי: זאת אומרת שמשטרת ישראל אוכפת כנגד הכלים האלה.

גיא לוי: טכנולוגיה מקדימה את עצמה, זה נכון.

גיא לוי: בסופו של דבר אנחנו גוף אוכף וגוף אוכף שצריך לקבל הנחיות.

גיא לוי: יש חוק, יש תקנה - אני אוכף.

גיא לוי: אין חוק, אין לי תקנה - אני לא יכול לבצע אכיפה.

גיא לוי: כנגד אופניים חשמליים, עד שהוחלט לבצע דרגת רישיון A-3 לקח הרבה מאוד זמן.

גיא לוי: האופניים החשמליים הסתובבו במדינת ישראל, לא בדקו חנויות, נכנסו לארץ חופשי ואנחנו לא יכולנו לאכוף נגדם.

גיא לוי: העבירות הנפוצות ביותר הן רמזור אדום וקסדת בטיחות.

גיא לוי: כשאני אומר רמזור אדום, אני אומר גם רמזור אדום בתוך מעברי חציה שבאופן חד משמעי על פי חוק אסור להם.

גיא לוי: זאת פחות או יותר ההתפלגות.

גיא לוי: אני יכול להגיד שבשנת 2020 ו-2021 יש עלייה גדולה של תאונות הדרכים איתם.

גיא לוי: סך הכול בממוצע כ-650 דוחות של אופניים חשמליים וקורקינט בחומרה כזו או אחרת ובשנת 2022 עד חודש מאי הנוכחי אנחנו מדווחים בסך הכול על 182 דוחות שזאת איזושהי ירידה לעומת שנים קודמות.

גיא לוי: אני אומר כאן שמשטרת ישראל תשמח מאוד להרחבת סמכויות כאלה ואחרות במסגרת מה שמשטרת ישראל חושבת לנכון שצריך להעניק לפקחים.

גיא לוי: אנחנו לא חושבים שצריך להעניק לפקחים אכיפה על כל עבירה שהיא ואנחנו גם מנמקים את זה במפגשי העבודה השונים שאנחנו עושים, גם עם פורום ה-15, גם עם משרד התחבורה, גם עם משרד המשפטים וגם עם המשרד לביטחון פנים.

גיא לוי: צריך לשים דגש על הנושא של האכיפה באמצעים אלקטרוניים.

בועז טופורובסקי: חשוב לי שתהיה הבנה שאנחנו מתקדמים לעולם שבו כמעט לכל אחד יהיה כלי מיקרו מוביליטי.

גיא לוי: חד משמעית.

בועז טופורובסקי: גם אם נכפיל ונשלש את כמות השוטרים, לא נגיע לזה.

גיא לוי: לא נצליח.

גיא לוי: ברור.

בועז טופורובסקי: צריך להשתמש גם בחכמה, ברצון העירוני, בפקחים העירוניים, ביכולת לגייס.

גיא לוי: אני מסכים לחלוטין.

גיא לוי: זה נכון מאוד.

גיא לוי: לאכיפה אלקטרונית יש משמעות.

גיא לוי: לא פעם זה עולה אבל צריך לקחת בחשבון שאכיפה אלקטרונית של רשות מקומית היא אכיפה שונה לעומת אכיפה של שוטר.

גיא לוי: נקודות, יכולת פענוח, הכשרה.

גיא לוי: זה צריך לעבור בחקיקה.

גיא לוי: אי אפשר לבוא מחר בבוקר, לשים מצלמות ולומר אני אוכף.

גיא לוי: משטרת ישראל מבצעת ניסוי באכיפה אלקטרונית בעיר מודיעין עם תוצאות טובות שיכול להיות שישמש את פורום ה-15 שהם שותפים בכירים שלנו בתהליך הזה גם אצלם.

גיא לוי: אנחנו באמת מברכים על כך.

גיא לוי: דבר אחרון הוא בנושא ההנדסה.

גיא לוי: כשם שאנחנו מנחים מקצועית שוטרים, אנחנו שותפים גם בנושא הקמת השבילים יחד עם המהנדסים המחוזיים אל מול מדור הנדסה של משטרת ישראל שמייעץ ונותן מה שנקרא רוח גבית.

גיא לוי: אנחנו שותפים ונשמח להמשיך להיות שותפים ונקווה שהחקיקה תתקדם כמה שיותר מהר כדי שאנחנו באמת כגוף אוכף נוכל לאכוף ולהרתיע כמה שיותר משתמשים בכלים האלה לנהוג על פי חוק.

בועז טופורובסקי: תודה.

בועז טופורובסקי: עמרי מ-וולט.

בועז טופורובסקי: קודם כל אני רוצה להודות לך.

בועז טופורובסקי: פנינו לכל חברות השליחויות ואתם הרמתם את הכפפה, מעבר לזה שאתם נראים בכל מקום.

בועז טופורובסקי: שוב, אנחנו באים כדי לעזור ולגרום לכך שהבטיחות תהיה יותר גבוהה ולא חלילה לפקח עליכם או לבקר אתכם, למעט הנושאים של הבטיחות בדרכים.

עמרי שינפלד: תודה על האמירה הזאת.

עמרי שינפלד: באמת תהיתי אם יש עוד חברות בחדר וקיבלתי ממך את התשובה.

עמרי שינפלד: אנחנו מאוד מברכים על הדיון.

עמרי שינפלד: הנושא הזה חשוב לנו ואנחנו מוכנים לשתף פעולה בכל דבר.

עמרי שינפלד: אני מנהל קשרי הציבור ב-וולט ישראל.

עמרי שינפלד: שני נושאים שעלו כאן הם חשובים.

עמרי שינפלד: האחד, היוזמה לרישוי הדו גלגלי, נושא אליו התייחסתם, והשני הגברת הסמכויות לפקחים.

עמרי שינפלד: זה דבר שמההיכרות שלנו את השטח ואת המציאות ב-3.5 השנים ש-וולט בישראל, אלה יוזמות מבורכות שככל שיש לנו אמירה בנושא הזה תומכים במאה אחוזים.

עמרי שינפלד: כל מה שצריך מאיתנו בנושא הזה, אני לא יודע אם אלה ניירות עמדה או חוות דעת מקצועית או דאתה שאפשר לשתף בה וכולי, אנחנו לצידכם, עיריית תל אביב, מיטל, חבר הכנסת גינזבורג שיצא והוועדה.

עמרי שינפלד: המודל העסקי שלנו בנוי על שיתופי פעולה.

עמרי שינפלד: זאת התרבות הארגונית שלנו.

עמרי שינפלד: 3,500 עסקים, 11,000 שליחים ולקוחות כמובן.

עמרי שינפלד: הכול זה שיתופי פעולה.

עמרי שינפלד: גם בזירה הציבורית אנחנו מאוד מאמינים בשיתופי פעולה ועובדים עם עיריית תל אביב, עם סגנית ראש העיר מיטל להבי וגם עם הפיקוח העירוני בתל אביב.

בועז טופורובסקי: אתם הפסקתם עבודה של שליחים אחרי שקיבלתם הערות?

עמרי שינפלד: בהחלט.

עמרי שינפלד: חד משמעית.

עמרי שינפלד: שליח שלא ינהג לפי חוק או שיתנהל בצורה פראית, אנחנו לא רוצים אותו כשליח ב-וולט.

עמרי שינפלד: זה האינטרס שלנו.

עמרי שינפלד: אנחנו לא רוצים שליחים כאלה ב-וולט.

עמרי שינפלד: כאשר דברים כאלה מגיעים אלינו, והם מגיעים אלינו.

מיטל להבי: הפיקוח מסר לי שיש שיתוף פעולה עם חברת וולט וכי המידע עובר.

עמרי שינפלד: כן.

עמרי שינפלד: מידע שעובר, אנחנו מטפלים בו.

עמרי שינפלד: אם כן, שיתוף פעולה אחד הוא עם עיריית תל אביב.

עמרי שינפלד: שיתוף פעולה שני שיש לנו זה עם משטרת ישראל והתחלנו עם מחוז תל אביב, שם יש לנו הכי הרבה פעילות אבל נשמח לעשות זאת היכן שצריך.

עמרי שינפלד: שיתוף עם הרלב"ד, עם יוזמתה של שעושה עיריית תל אביב שעושה בקרוב, עם מד"א והכשרנו עכשיו שליחים שעברו קורס הכשרה במד"א.

עמרי שינפלד: אנחנו פתוחים לשיתוף פעולה.

בועז טופורובסקי: שיתוף פעולה, אני מבין, אבל כששליח מתחיל לעבוד יחד עם וולט, אם הוא עובר איזושהי הדרכה?

בועז טופורובסקי: האם יש משהו שקשור לבטיחות בדרכים?

עמרי שינפלד: שליח שמתקשר עם וולט, אני רוצה להזכיר לכולם שהשליחים ב-וולט, רובם, משלימי הכנסה.

עמרי שינפלד: זאת אומרת, זה משהו שהם עושים בהיקף מסוים של שעות.

עמרי שינפלד: אני לא יכול לומר מספר אבל זאת בהחלט לא משרה מלאה אלא השלמת הכנסה.

עמרי שינפלד: כחלק מהכניסה שלו לתפקיד, האפשרות שלו לזמינות.

עמרי שינפלד: הרי שליח הוא זמין מתי שהוא רוצה וכל משלוח שקופץ לו באפליקציה הוא מחליט אם לקבל אותו או לא.

עמרי שינפלד: חופש הבחירה אצלו.

עמרי שינפלד: כשהוא עולה לאפשרות להיות זמין, הוא צריך לצפות בכמה שעות של סרטונים שמסבירים גם על השירות של וולט וחלק זה גם העניין הבטיחותי.

עמרי שינפלד: אנחנו מראים שם סרטונים של הוראות חוק וגם יצרנו סרטונים שלנו בנושא הזה שאחד מהם גם הופץ היום באופן נרחב לשליחים והוא גם יופץ בערך אחת לחודש במשך החודשים הקרובים כי הקיץ היא תקופה קצת יותר רגישה בתחום הזה.

עמרי שינפלד: כמו שאמרתי, יש לנו צוות שהוא עובד מול הפיקוח למשל בתל אביב.

עמרי שינפלד: הצוות הזה אחראי על הנושא הזה ויודע לזמן שליחים אם יש בעיה וגם לעצור התקשרות.

עמרי שינפלד: היו שמונה ניתוקי התקשרות כאלה בחודש האחרון וזאת סנקציה מאוד מאוד כבדה.

עמרי שינפלד: אני שומע גם מאנשי פיקוח וגם מאנשי משטרה שזה משהו שמאוד מאוד מרתיע.

בועז טופורובסקי: יש לכם מישהו שמקביל לקצין בטיחות?

עמרי שינפלד: יש אצלנו צוות שאחראי על התחום הזה של האיכות, של הסטנדרט ומי שעומד בראש הצוות הזה הוא איש עם עבר בשירותי הביטחון וזו המומחיות שלו.

עמרי שינפלד: יש מישהו שהתחום הזה הוא התחום שלו.

עמרי שינפלד: עוד דברים שעשינו.

עמרי שינפלד: אנחנו עושים פעמיים בשנה שבוע זהירות בדרכים בו אנחנו יורדים לשטח ומסבירים לשליחים גם באמצעות כל מיני סרטונים.

עמרי שינפלד: מסבירים להם את החשיבות של הזהירות בדרכים.

עמרי שינפלד: היה את העניין של מספור התיקים שבאמת יצאנו לזה יחד ביוזמת עיריית תל אביב ואנחנו גם מתכוונים לשפר את זה בקרוב עם התיקים החדשים שיהיו, כך שהמספר יהיה גם בצדדים.

עמרי שינפלד: יש לנו גם שיתופי פעולה, ואני חושב שזה מאוד חשוב – זה היה באחד מניירות העמדה שהגיעו לכאן - עם חברות טכנולוגיות כדי לראות איך אפשר להיעזר בדברים.

עמרי שינפלד: ראיתי נייר שיצא לוועדה.

עמרי שינפלד: לא אוכל להגיד שמצאנו משהו שהוא המוצר אבל אם יהיו מוצרים כאלה, עם 11 אלף שליחים, אני בטוח שיהיו כאלה שיהיו מוכנים לנסות אותם וללכת לפיילוט.

עמרי שינפלד: אנחנו פתוחים לדברים האלה ופתוחים לשיתופי הפעולה האלה.

עמרי שינפלד: אני חושב שהדברים שאמרתם בתחילת הישיבה, הוועדה הזו היא חלק מוועדת הכלכלה, אתם צודקים בהם.

עמרי שינפלד: גם יושב ראש הוועדה אמר זאת וגם חבר הכנסת גינזבורג.

עמרי שינפלד: בסוף כל שליחות כזאת - במקרה שלנו זאת השלמת הכנסה לשליחים – זו עסקה שעוברת מבית עסק בשירות ללקוחות לאזרחים.

עמרי שינפלד: אנחנו רוצים שהדבר הזה יצליח וישגשג בצורה בטוחה שכולם מרוויחים ממנה.

בועז טופורובסקי: תודה רבה.

בועז טופורובסקי: תם הזמן.

בועז טופורובסקי: יש עוד המון דוברים שרצו להתייחס אבל צר לי שלא נספיק לשמוע את כולם.

בועז טופורובסקי: אני מתנצל גם בפני האנשים שמשתתפים ב-זום.

בועז טופורובסקי: יש הרבה מאוד בקשות דיבור אבל פשוט נגמר הזמן אבל זה רק מראה עד כמה יש הרבה מה לעשות ואיך זה נוגע לחיים של כמעט כל אזרח ואזרחית במדינת ישראל בצורה כזו או אחרת.

בועז טופורובסקי: אני רוצה מכאן לקרוא למשרד התחבורה יחד עם הרלב"ד - אמרנו שאנחנו מעצימים את הרלב"ד בכל דבר שקשור לבטיחות בדרכים - לעשות הסדרה כוללת בכל מה שקשור להתנהגות שליחים במרחב העירוני.

בועז טופורובסקי: ההסדרה צריכה לכלול הדרכה, פיקוח, תקינות כלי רכב, אכיפה - גם אכיפה אלקטרונית, גם של משטרה וגם של פקחים עירוניים – רישום כלי רכב ודרך לזהות את כלי הרכב השונים שמשתמשים בהם לצורך זה.

בועז טופורובסקי: כל מה שקשור לחינוך והסברה.

בועז טופורובסקי: בסופו של דבר אנחנו מדברים הרבה על השליחים אבל הרבה מהמשתמשים באופניים חשמליים הם נערים וממילא מערכת החינוך נוגעת בהם בתחום הבטיחות בדרכים וראוי שזה יהיה שם.

בועז טופורובסקי: ההסברה עובדת ולכן יש להגביר אותה.

בועז טופורובסקי: הכשרת אופנועים ומיגון.

בועז טופורובסקי: ראיתי שגם רייד ויז'ן רצו לדבר ולא דיברו.

בועז טופורובסקי: אני קורא לחברות השליחים לשים את הנושא של בטיחות – גם השליחים אבל גם משתמשי הדרך השונים – במקום גבוה בסדר העדיפויות.

בועז טופורובסקי: אנחנו שוקלים בוועדה האם לחייב קציני בטיחות או משהו דומה, ואנחנו מבקשים ממשרד התחבורה לתת לנו את ההמלצה שלו.

בועז טופורובסקי: האם לחייב בכל חברה שיש בה מעל מספר מסוים של שליחים.

בועז טופורובסקי: עד אז אני מבקש מחברות השליחות לעשות מתודולוגיה ברורה של הדרכה, פיקוח ובדיקה של תקינות כלי הרכב שתחת אחריותן.

בועז טופורובסקי: אני חושב שבגדול זאת המשימה של קצין בטיחות אבל זה משהו שאם כל עובד או שליח ידע שמתבצע, הוא יישמר.

בועז טופורובסקי: אני גם קורא למשטרה יחד עם משרד המשפטים ומשרד התחבורה לזרז את הליך מעבר כל סמכויות הפיקוח ושל האכיפה לפקחים עירוניים.

בועז טופורובסקי: אם יש חקיקה שתקועה בוועדה, אנחנו נעשה מה שצריך כדי לזרז אותה.

בועז טופורובסקי: רישום כלי רכב הוא גם חלק מרכזי בכל התהליך.

בועז טופורובסקי: כדי שהפיקוח יצליח וכדי שהאכיפה תצליח אנחנו צריכים לדעת באיזה כלי רכב מדובר.

בועז טופורובסקי: לפעמים אנחנו לא מזהים את הבן אדם אבל אנחנו יכולים לזהות את הרכב ולכן הוא חלק מרכזי וחשוב.

בועז טופורובסקי: הכשרת רוכבי הקטנועים היא קריטית ואנחנו קוראים לקיים הכשרה כזאת ברכב הדו גלגלי, בין אם אלה אופנועים, קטנועים או אופניים ממונעים.

בועז טופורובסקי: אנחנו צריכים לראות איך אנחנו מוודאים שמי שעולה על הכלים האלה, יש לו מקסימום הכשרה כדי להביא למינימום סיכון שהוא יעשה תאונה וייפגע.

בועז טופורובסקי: אני קורא למשרד התחבורה והבטיחות בדרכים ולמשרד לביטחון הפנים לפתור מיידית את הנושא שהציג חבר הכנסת גינזבורג, לפתור את המחלוקת כדי להרחיב את סמכויות הפקחים העירוניים ולאפשר בטיחות להולכי הרגל במדרכות ולהגביר את האכיפה.

בועז טופורובסקי: אנחנו קוראים למשרד התחבורה יחד עם הרלב"ד לרכז את כל מה שאמרתי כרגע.

בועז טופורובסקי: תודה רבה לכם.

בועז טופורובסקי: אני מקווה שבפעם הבאה שנקיים ישיבת מעקב נראה שינוי משמעותי בעולם הפרוץ הזה אבל בעיקר נראה ירידה בכמות הנפגעים בתאונות דרכים.

בועז טופורובסקי: תודה רבה.